runetrust/blame-folketinget-dk huggingface dataset:
Mai Villadsen (EL), 2024-11-07:
Tak for det, formand.
Enhedslistens ordfører på kulturområdet er forhindret i at deltage, da han er valgobservatør i USA, så jeg skal på vegne af Enhedslisten sige følgende.
Forslaget om Nimbi Gamelab, som vi behandler i dag, var jo en del af filmforliget, og derfor er vi meget positivt stemte.
Vi ved, at spil fylder utrolig meget i hverdagen, særlig hos børn og unge, og kun 2 pct. af de spil, som danske børn og unge spiller, er danske.
Nimbi Gamelab kan forhåbentlig skabe et miljø, der støtter både små og store danske spiludviklere.
Vi vil gerne have flere originale danske spil og give mulighed for, at spiludviklerne kan eksperimentere meget mere.
Vi har rigtig mange gode eksempler allerede, men vi ønsker at styrke dette miljø i Danmark.
Høringssvarene har dog også rejst nogle spørgsmål, som vi gerne vil arbejde videre med i udvalget.
Der er bl.a. bekymring for, om der i spiludviklingen er fokus nok på betydningen af kunst og kultur og aspekter som disse.
Det mener vi er rigtig vigtigt at adressere.
Samtidig har Medierådet for Børn og Unge også rejst en bekymring for de uetiske mekanismer, der er i nogle spil, og som kan fastholde eller skabe afhængighed hos særlig børn og unge.
Det mener vi at der er behov for at sætte fokus på.
Det er vigtigt, at der er meget stor forbruger- og børnebeskyttelse, og det er en bunden opgave, når man arbejder med lige præcis dette område.
Som sagt synes vi, det er et rigtig vigtigt og rigtig godt lovforslag, og Enhedslisten bakker det op.
Birgitte Bergman (KF), 2024-11-07:
Tak for det, formand.
Det er glædeligt, at formanden også stadig har mønter på sig, så vi kan fortsætte den gode tradition med den første ordførertale.
Nu har formanden ikke flere mønter.
Så vil jeg sige, at da jeg først læste det her lovforslag, blev jeg lidt overrasket over navnet, og jeg tænkte: Hvor i hulen stammer det navn fra?
Så jeg er glad for, at hr. Mogens Jensen lige redegjorde for det, for det er jo lidt sjovt og interessant, at det egentlig går så langt tilbage.
Man i dag behandler vi jo lovforslaget om oprettelsen af Nimbi Gamelab, og det er jo Danmarks nye institut for spiludvikling.
Initiativet vil give vores kreative branche en hjælpende hånd og understøtte en vigtig del af vores kultur og ikke mindst også vores økonomi.
For os i Det Konservative Folkeparti er det vigtigt, at vi anerkender den indsats, som de kreative aktører i Danmark yder hver eneste dag.
De bidrager til innovation og skaber arbejdspladser og tilfører værdi til både samfundet og vores fælles kultur.
Så Nimbi Gamelab kan være med til at sikre, at vi giver denne branche nogle gode vilkår i forhold til at fortsætte deres arbejde og forblive konkurrencedygtige.
Men det er også vigtigt, at vi tænker bredt i forhold til målgruppen og inkluderer udvikling af både underholdning, spil og andre typer af digitale spil.
Vi ser frem til, at instituttet vil give danske spiludviklere og andre kreative talenter de ressourcer og muligheder, de har brug for, så vi kan udvikle og skabe værdi, både herhjemme og i udlandet.
Det Konservative Folkeparti støtter naturligvis lovforslaget.
Henrik Rejnholt Andersen (M), 2024-11-07:
Med lovforslaget fastsætter vi nu reglerne og skaber lovgrundlag for Nimbi Gamelab – Danmarks Institut for Spiludvikling.
Det er nemlig det første af sin slags i Europa.
Jeg deler til fulde mine kollegaers begejstring her fra talerstolen for det nye spilinstitut, der skal understøtte og udvikle den danske spilbranche, til trods for at jeg hverken selv kan kalde mig en rigtig gamer eller at mine børn spiller digitale spil på en computer eller konsol, i hvert fald ikke endnu.
I stedet er det faktisk Bilkas børnespil på telefonen, som hitter mest hos min 7-årige datter, så det kan måske eksporteres til udlandet og konkurrere lidt med internationale spiludbydere, hvem ved.
Men vi må nok hellere lade de mere kompetente folk på Nimbi Gamelab om at beslutte, hvad der skal eksporteres ud af landet, og hvad der ikke skal.
For Moderaterne er det nemlig vigtigt at sikre, at vi i Danmark fortsat er i førergruppen, når det gælder udvikling af fremragende digitale spil både til voksne og til børn.
Vi skal både have spil til børns tablets, til unges gaming-pc'er og til de voksnes mobiltelefoner.
Vi har tidligere store successer som Hitman, Limbo og Subway Surfers, og jeg er overbevist om, at vi på trods af vores lille størrelse på verdenskortet nu kan konkurrere med de internationale spiludbydere.
For Danmark er en spilnation, som har potentiale til i højere grad at præge spilindustrien i udlandet, og det skal være ambitionen.
Særlig udvikling af sunde spil til børn er uhyre vigtigt, og her kan det nye institut gøre en forskel.
Det er mildest talt
skræmmende, og det er samtidig med til at skygge for nogle af de positive ting, som digitale spil også kan give vores børn.
Her ser jeg en oplagt mulighed for, at den danske spilbranche kan gå forrest og være førende i forhold til at skabe nye danske spil, som vi trygt kan lade vores børn spille, sunde spil, der er lærerige og skaber nysgerrighed, og som kan samle familien.
For digitale spil er kommet for blive, om vi vil det eller vej.
Det ses med al tydelighed, når undersøgelserne viser, at 46 pct. af 1-15-årige spiller spil hver dag, og at hele 90 pct. har prøvet at spille digitale spil.
Vi kan altså ikke komme udenom, at digitale spil er en stor del af vores børns opvækst.
Det ændrer sig næppe i fremtiden.
Noget, vi til gengæld kan ændre i fremtiden, er, at der skal være langt flere danske spil til vores børn og unge.
Det er kun 2 pct. af de spil, som 9-15-årige spiller, der er danske.
Her tror jeg, at Nimbi Gamelab kan komme til at have en afgørende rolle i spiludvikingen af nye danske spil, også til børn andre steder i verden.
Med dette lovforslag og med det nye Nimbi Gamelab lægger vi de første sten til at udbygge og styrke den danske spilbranche, som har kæmpe kulturelt og økonomisk potentiale for Danmark.
Det er virkelig glædeligt, og Moderaterne støtter selvfølgelig forslaget.
Tak for ordet.
Charlotte Nellemann (LA), 2024-11-07:
Tak til formanden.
Mit navn er Charlotte Nellemann, og jeg afløser i dag vores kulturordfører, som desværre ikke kunne være til stede, da hun har nogle forhandlinger.
Det er som sagt min første tale her på talerstolen, og det kan godt være, at der er nogle potentielle spørgsmål, som jeg ikke vil kunne svare på i detaljer.
Det håber jeg I vil bære over med.
Jeg kommer til at gøre det kort.
Liberal Alliance er som bekendt ikke en del af filmaftalen 2024-27, og da vi som parti af princip er imod erhvervsstøtte, er det svært at se et forslag, der er beskrevet som en støtteordning rettet mod digitale spil som andet end erhvervsstøtte – i særdeleshed fordi vi har med en branche at gøre, der har vækstet, der har været innovativ, der har gjort det strålende på almindelige kommercielle vilkår sammen med den støtte, der før lå i Dansk Filminstitut og de midler, der kan søges i EU-regi.
Staten kan blive ved med at subsidiere.
Jeg ved også, at branchen efterspørger en form for produktionsrabat, men et eller andet sted skal vi sige stop, og det bliver så her.
Liberal Alliance stemmer nej til lovforslaget.
Mohammad Rona (M), 2024-11-07:
Tak for det, og tak for talen – en tale, jeg sådan set langt, langt hen ad vejen var enig i, også i forhold til de demokratiske værdier og alle de ting, der blev løftet ind i talen.
Jeg vil lige gå tilbage til artiklen med hr. Alex Vanopslagh i forhold til sindelagskontrol.
Journalisten spørger, og jeg citerer: »Er det en sindelagskontrol?«.
Jeg citerer igen, og hr. Alex Vanopslagh siger følgende: »Jamen, det kan du godt kalde det.
Vi gør det med fuldstændigt åbne øjne.«
Så er det her sindelagskontrol, eller er det ikke sindelagskontrol?
Sandra Elisabeth Skalvig (LA), 2024-11-07:
Tak for det.
Det var egentlig ikke meningen, at jeg ville stille spørgsmål til ordføreren, men jeg synes ikke rigtig, at ordføreren kom med et konkret svar på det spørgsmål, som hr. Kristian Bøgsted stillede ordføreren.
Så derfor kunne jeg godt tænke mig at spørge ordføreren, om Venstre mener, at man med de nuværende regler får sorteret alle dem fra, som eksempelvis ikke deler vores demokratiske værdier?
Erling Bonnesen (V), 2024-11-07:
Jamen når man som mig personligt udtrykker, at man skal tage Danmark til sig, så er det jo også sådan lidt bredt og lidt vurderende osv.
Når man så skal tage konkret stilling til nogen, der søger om at få statsborgerskab, skal man jo netop sørge for, at retningslinjerne, kriterierne og kravene står snorlige .
Derfor er det jo også godt, at det her nu kan blive gjort til genstand for den der grundige udvalgsbehandling, som jeg tidligere har redegjort for.
Så jeg vil ikke stå og konkludere noget her og nu.
Jeg synes, det er godt, at vi får det vendt, sådan at det kan ende med, at vi følger op på de udfordringer og problemstillinger, som kommer.
Man skal, set med mine øjne og med min forklaring, ligesom være klar på at tage Danmark til sig med de gode danske værdier, vi har.
Så må vi håndtere de juridiske og praktiske problemstillinger i forbindelse med behandlingen af lovforslaget.
Peder Hvelplund (EL), 2024-11-07:
Tak for det.
Jo, men nu er det jo sådan, at nogle af de basale frihedsrettigheder og borgerrettigheder, bl.a. retten til at kunne stemme til et parlamentsvalg i det land, hvor man bor og har fast ophold, er sådan nogle rettigheder, som Venstre ellers tidligere, siden junigrundloven fra 1849, har været med til at udvide; dermed har man også sikret, at flere kunne få adgang til at stemme, altså f.eks. kvinder
Men her er der jo tale om, at der er en gruppe borgere, som er i landet, og som ikke skal have den rettighed, med baggrund i hvad de tænker og hvad de siger, selv om det stadig væk er inden for lovgivningens rammer.
Mener ordføreren, at det er rimeligt, at vi på den måde skal begrænse retten til at stemme, som vi jo ellers har udvidet siden 1849?
Erling Bonnesen (V), 2024-11-07:
Som Venstremand, der aldrig har været andet end end Venstremand fuldt og helt, vil jeg sige, at det er klart, at vi hylder frihedsværdierne, og det er jeg glad for lige bliver markeret.
Men når vi så når til praktikken i det, har jeg jo personligt udtrykt det på den måde, at når man kommer hertil osv., skal man tage Danmark til sig.
Det er der nogen der ikke rigtig kan finde ud af.
Så kommer vi ind på spørgsmålet om den praktiske håndtering af det, som jeg jo allerede har besvaret tidligere.
Inden man kan, om jeg så må sige, trykke på ja- eller nejknappen til noget konkret, skal det lige tygges igennem.
I forhold til sindelagskontrol vil jeg sige, at vi jo så er lige præcis helt inde i maskinrummet, hvor der er nogle internationale regler, der skal overholdes, og der er noget jura, der skal på plads.
Men min personlige holdning er, at der skal være en stram, kontant tilgang til det, sådan at vi netop også samlet set selvfølgelig passer godt på vores frihedsværdier og passer godt på vores samfund, sådan som jeg også selv har udtrykt det: Man skal tage Danmark til sig, sådan at man bakker op om det samfund, man kommer til.
Peder Hvelplund (EL), 2024-11-07:
Tak for det, og tak til ordføreren for talen.
Når nu ordføreren er ordfører for et selverklæret liberalt parti, hvor man jo normalt hylder værdier, som at tanken er fri, ytringsfrihed og det, at man skal have lov til at sige, præcis hvad man vil, inden for lovgivningens rammer, så kunne jeg egentlig godt tænke mig at høre ordførerens sådan principielle overvejelser om det forslag, der er kommet fra Liberal Alliance, som jo også siger, at der her er tale om sindelagskontrol, altså at man ligesom skal kontrollere folks holdninger, før de får adgang til at få stemmeret.
I hvor høj grad er det i overensstemmelse med de liberale principper, som jeg ellers forestillede mig skulle trives i Danmarks Liberale Parti?
Erling Bonnesen (V), 2024-11-07:
Jeg synes, at det er forfærdeligt at høre om sådan nogle ting.
Vi kan ikke bare lade stå til.
Det må vi forholde os til.
Jeg har også nævnt, at der kan være en række juridiske eller praktiske ting og andet.
Men det er derfor, at vi har et regelbaseret retssamfund.
Vi skal passe godt på Danmark.
Det tror jeg at vi alle sammen er enige om.
Nu er også det her spørgsmål ligesom på to do-listen i den kommende udvalgsbehandling.
Så det ser jeg da også frem til at få drøftet.
Brigitte Klintskov Jerkel (KF), 2024-11-07:
Det håber jeg at jeg skal høre sådan, at Venstre er åben for at drøfte det her forslag, som vi kom med her i september måned.
For vi synes faktisk, det er et stort problem, at du netop godt kan være i gang med en kriminel løbebane, inden du faktisk fylder 15 år, og at de oplysninger ikke kommer frem.
Jeg håber jo så, at ministeren på et eller andet tidspunkt vil indkalde alle partier til nogle forhandlinger omkring, hvordan vi ligesom kan stramme op på nogle af de huller, der fortsat er i lovgivningen omkring indfødsret.
Erling Bonnesen (V), 2024-11-07:
Når man hører om eksempler på nogle, der ikke kan finde ud af at opføre sig ordentligt, komme ind i et spor, tage Danmark til sig osv., så er der god grund til også at få set på det.
Derfor synes jeg, det er godt, som jeg også har markeret i de tidligere svar, at man får alle de her eksempler listet op, og så må man bruge den nødvendige tid i den udvalgsbehandling, der kommer nu, på at få det her tygget igennem, sådan at der også kan konkluderes på det.
Jeg har også markeret min personlige holdning til det, og den er, at man skal opføre sig ordentligt, for nu at sige det generelt.
Men der er noget jura, og der er noget praktik og nogle forskellige ting, og der kan også være noget helt konkret i forhold til sagsbehandlingen.
Nu blev der jo nævnt noget om den kriminelle lavalder osv.
Hvilke indsatser skal der til?
Men det er ikke sådan, at man bare skal have automatisk statsborgerskab.
Det skal vi ind og forholde os mere nøje til.
Jeg synes, at det er godt, at vi har de her sager oppe, og at vi kan få drøftet det her godt og grundigt igennem.
Brigitte Klintskov Jerkel (KF), 2024-11-07:
Jeg kunne egentlig godt tænke mig at høre, hvor Venstre står i forhold til det her med, at det jo er sådan i dag, at bipersoner automatisk får tildelt statsborgerskab, hvis en af deres forældre opnår dansk statsborgerskab.
Der er den her problemstilling med, at hvis du er under den kriminelle lavalder, så er det, at du er i gang med en kriminel løbebane, jo ikke en oplysning, der ligesom kommer til at fremgå.
Så kunne Venstre være med på, at vi fremadrettet kigger på, at hvis man som biperson er under den kriminelle lavalder og man er i gang med en kriminel løbebane, så bliver ens sag forelagt for Indfødsretsudvalget?
Erling Bonnesen (V), 2024-11-07:
Jamen det skal der nok komme svar på i løbet af lovbehandlingen.
Det er derfor, vi har tre behandlinger til det.
Vi sidder ikke og konkluderer noget nu.
Så kommer der også en konklusion, så om ikke andet kommer der ved anden- eller tredjebehandlingen undervejs i forløbet også et præcist svar fra Venstre på det.
Kristian Bøgsted (DD), 2024-11-07:
Jeg synes helt ærligt absolut ikke, jeg blev ret meget klogere.
Jeg hørte en masse om lovforslaget her, men jeg synes ikke, jeg hørte, hvad Venstres holdning er til det forslag, der er kommet fra Liberal Alliance, med henblik på at få strammet reglerne.
Er det et forslag, Venstre tager positivt imod, eller er man lodret uenig, ligesom Moderaterne tydeligvis har været det, i hvert fald ifølge det, de har været ude at udtale?
Erling Bonnesen (V), 2024-11-07:
Jeg synes, det er helt fair og meget, meget fint, at man her ved førstebehandlingen får rejst de forskellige problemstillinger og spørgsmål, man har.
Det er også det, der er meningen.
Det er også derfor, man har udvalgsbehandling, og derfor, man har tre behandlinger af et lovforslag, inden det bliver til endelig lov.
Det er der, man så får det tygget godt og grundigt igennem, og vi ved jo bare, at der kan være en række forskellige hjørner og vinkler, sådan at vi til syvende og sidst får vedtaget et lovforslag, som tager hånd om de der problemstillinger.
Hvad er min egen personlige holdning?
Jamen den er, at jeg synes, at vi skal tackle de her ting sådan passende og godt stramt.
Man skal tage Danmark til sig, som jeg også har markeret i ordførertalen, og man skal kunne tale dansk.
Man skal ligesom tage Danmark til sig og sørge for sig og sine, og kan man ikke finde ud af det, er det klart, at man så må forholde sig til det på en anden måde.
Så er det måske ikke lige Danmark.
Men at de her konkrete problemstillinger bliver rejst, synes jeg er godt, og det bliver taget med i det arbejde, der jo forestår, med lovforslaget.
Kristian Bøgsted (DD), 2024-11-07:
Tak for det, og tak for ordet.
Jeg er egentlig lidt spændt på Venstres position her.
Vi har hørt hr. Anders Kronborg og ministeren udtale sig positivt om det her, og jeg har hørt flere personer fra Moderaterne udtale sig ekstremt negativt om forslaget, men jeg synes egentlig, Venstre har leget lidt gemmeleg her.
Så jeg kunne egentlig godt tænke mig at høre: Hvordan ser Venstre på det forslag, Liberal Alliance er kommet med, også i betragtning af at vi lige har hørt fra hr. Anders Kronborg, at det er noget, man sidder og snakker om i aftalekredsen?
Sandra Elisabeth Skalvig (LA), 2024-11-07:
Det er stadig ikke et helt konkret svar på mit spørgsmål, så jeg prøver at spørge på en anden måde: Anerkender Venstre, at der er nogle personer både på det her lovforslag og eksempelvis det tidligere lovforslag, som man i hvert fald bør undersøge nærmere i forhold til nogle ting, der er blevet udtalt bl.a. i medierne og på sociale medier, og som vi med de nuværende regler og den nuværende aftale ikke rigtig har mulighed for at kunne sortere fra?
Mikkel Bjørn (DF), 2024-11-07:
Jamen så er det jo, at det bliver en smule håbløst, for hvis man som danmarksdemokrat sætter sin lid til en konventionsambassadør, som regeringen har udpeget, så sætter man grundlæggende sin lid til en galionsfigur.
Altså, den her ambassadør, som man har udpeget, har jo ingen praktisk betydning.
Det er jo noget, man har gjort for at kunne sige, at man gør et eller andet i forhold til konventionerne.
Hvis man reelt vil ændre de her regler, er man jo nødt til at træde ud af de regler, som helt specifikt handler om kriminelles ret til dansk statsborgerskab.
Hvorfor er Danmarksdemokraterne overhovedet tilhængere af regler, der handler om kriminelles ret til dansk statsborgerskab?
Kristian Bøgsted (DD), 2024-11-07:
Jeg mener absolut, at der skal strammes op på området og ændres i konventionerne.
Det kan lade sig gøre; det er sket før.
Så vi skal have strammet op dér.
Mikkel Bjørn (DF), 2024-11-07:
Tak for det.
Nu blev jeg jo lidt nysgerrig på det her med at kigge på det i fællesskab.
Altså, er Danmarksdemokraterne åbne for at udtræde af statsløsekonventionen, eller er man ikke?
Det er sådan set et ja- eller nejspørgsmål, for du kan ikke ændre på de her regler om kriminelles ret til dansk statsborgerskab uden at træde ud af statsløsekonventionen.
Så jeg er nysgerrig på at høre, hvad Danmarksdemokraterne mener om statsløsekonventionen.
Kristian Bøgsted (DD), 2024-11-07:
Vi er helt enige om, at vi meget gerne indgår i en samtale og dialog med Dansk Folkeparti, og hvem der ellers måtte være interesseret i det, om, hvordan vi får strammet op på det her og får kigget på, at der ikke bare bliver uddelt statsborgerskaber en masse.
Som jeg har læst det, er det altså heller ikke en decideret menneskeret at blive tildelt et dansk statsborgerskab, bare fordi du kommer udefra.
Men lad os kigge på det i fællesskab.
Morten Messerschmidt (DF), 2024-11-07:
Jo, men jeg tror altså ikke, at vi skal sætte vores lid til et eller andet fatamorgana, som regeringen har sat ind i sit regeringsprogram.
Nu forudsætter jeg, at der efter et folketingsvalg, hvor danskerne ligesom er vågnet op og har set problemerne med den her regering, er et blåt flertal, og eftersom vi må antage, at vores partier jo er uden for den her aftale, kan vi også lave en ny aftale.
Der vil jeg bare gerne vide, om Danmarksdemokraterne og Dansk Folkeparti er enige om, at Danmark selvfølgelig ikke hovedløst skal tildele folk, der kommer hertil uden et statsborgerskab, dansk indfødsret, og at det kræver, at vi træder ud af statsløsekonventionen.
Kristian Bøgsted (DD), 2024-11-07:
Tak for spørgsmålet til hr. Morten Messerschmidt.
Jeg er fuldstændig enig i, at hvis man bare kigger på det beslutningsforslag, der er kommet her fra Liberal Alliance, er det et skridt på vejen til at få strammet yderligere op.
Men der skal mere til.
Nu snakker vi også om de statsløse og konventionenerne, og der ved jeg, at Dansk Folkeparti også er enig i, at det har taget rigtig lang tid for regeringen at komme med den ambassadør, som der tales om i deres regeringsgrundlag.
Jeg er ikke i gang med at ansætte flere djøf'ere.
Det kan jeg garantere ordføreren for at jeg ikke er.
Når vi så kigger på, hvordan det her skal foregå, indgår jeg gerne i en dialog med hr. Anders Kronborg om det: Er det en decideret personlig samtale, vi skal sidde og holde i Indfødsretsudvalget med hver enkelt person?
Hvad skal det eventuelt ellers skrues sammen med?
Det tager jeg gerne en snak med hr. Anders Kronborg og resten af udvalget om.
Anders Kronborg (S), 2024-11-07:
Jeg efterlyser lige præcis konkrete forslag, og nu kom der et op, altså det med samtaler.
Jeg har det sådan lidt, hr. Kristian Bøgsted: Skal vi nu til at ansætte endnu flere djøf'ere?
I er lige gået til finanslovsforhandlinger med, at I ville afskaffe næsten 3.000 djøf'ere.
Nu vil du ansætte endnu flere til at tage kaffesamtaler.
Hvis der skal tages samtaler, hr. Kristian Bøgsted, skal det gøres ordentligt; så skal det gøres af politikere, der har skrevet under på, at de overholder grundloven.
Er hr. Kristian Bøgsted klar til, at vi gør det arbejde i Indfødsretsudvalget?
Kristian Bøgsted (DD), 2024-11-07:
Nu skal jeg bare forstå det ret: Mener ordføreren, at jeg skal være mere konkret om, præcis hvordan det skal være udformet, i forhold til om man skal skrive under på et stykke papir eller noget?
For ja, man kan da godt skrive under på et papir, men hvis man så samtidig lavede nogle andre opstramninger – det kunne også være en samtale, og at der på en eller anden måde skulle foregå noget mere tjek af, om man har taget værdierne til sig – så er der masser af muligheder for også at få det her indopereret.
Anders Kronborg (S), 2024-11-07:
Tak for det.
Jeg vil gerne starte med helt grundlæggende at kvittere for det, synes jeg, gode samarbejde, som jeg har med hr. Kristian Bøgsted i Indfødsretsudvalget – altid forberedt, altid nuanceret, altid positiv, en dejlig samarbejdspartner.
Derfor står jeg ved det, jeg sagde, om, at jeg godt kunne se, at Danmarksdemokraterne kunne træde ind i en aftale i forhold til dansk indfødsret.
Men jeg kunne godt tænke mig, at hr. Kristian Bøgsted kunne blive lidt mere konkret.
Selv tror jeg ikke på, at en underskrift på et stykke papir om, at man anerkender det ene eller det andet, nødvendigvis vil hjælpe.
For har man fået et dansk pas stillet i udsigt, der er så værdifuldt og så enestående, så tror jeg sådan set, at det kan få selv den mest hårdkogte terrorist til at skrive under på dit, dut og dat.
Det, der skal til, er ordentlige tjek; det er en indfødsretsprøve, der er ordentlig; det er danskkundskaber; og så er der selvfølgelig nogle andre elementer.
Jeg kunne godt tænke mig, at hr. Kristian Bøgsted blev lidt mere konkret, for var det bare en underskrift på et stykke papir, tænker jeg, at vi nok godt kunne finde ud af det.
Erling Bonnesen (V), 2024-11-07:
Jeg tror da, det er oplagt, sådan som debatten har udfoldet sig nu, og sådan som der er blevet svaret indtil nu, lige at prøve at kigge på det en ekstra gang, når der dukker sådan nogle situationer og beskrivelser op.
Det er der god grund til, og det tror jeg også bliver tilfældet her.
Men jeg vil bare ikke stå her og konkludere på det nu.
Det ville være helt forkert.
Vi skal kigge på det først.